משה גיורא אלימלך

משה-גיורא אלימלך (כתב בעיקר תחת השם משה גיורא; 12 בדצמבר 1919, סופיה, ממלכת בולגריה - 19 באוקטובר 1992) היה משורר, עיתונאי, חוקר ספרות, ופעיל בתנועת בית"ר.

חייו 
אלימלך עלה לישראל בשנת 1924 בגיל 4. סיים תואר ראשון בהיסטוריה של עם ישראל וספרות עברית באוניברסיטת תל אביב ותואר שני בספרות עברית מאוניברסיטת בר-אילן. לימד לשון וספרות יהודית-ספרדית באוניברסיטת בר-אילן. כבר כנער עסק בעיתונות, ומאוחר יותר היה לחבר במערכות הירדן והבוקר. אלימלך היה בין 15 הפעילים שהשתתפו ב"הועד לגיבוש הנוער העברי", שהפכה מאוחר יותר להכנענים. בשנת 1956 שירת במלחמת סיני. את רשמיו משדה הקרב ביטא בחמשה שירים שחיבר, ושהולחנו על ידי יששכר אמיר. בשנת 1960 מונה לחבר במערכת עיתון הארץ.

חיבר מעל ל-500 מסות ורשימות בכתבי-עת ובמוספים ספרותיים. כמו כן עסק בתרגום לעברית של עשרות רומנסות ושירי-עם ספרדיים שזכו לביצועים רבים. ביניהם "השושנה פורחת", "שחרחורת", "שיר ספנים" וכן חלק ניכר מהשירים שהופיעו באלבום "רומנסה ופיוט" של שלמה ארצי.

היה נשוי לרבקה לבית כהן (1917–2016) ואב לבן ובת. נפטר ב-1992 ונקבר בבית הקברות ירקון.

מספריו
הבוסתן (כליל סוניטות), תרצ"ח
בראשית (שירים), תש"ב
השושנה הכחולה שירים, תש"ך
רומנסות ספרדיות – מסה על הסוגים, המכון לחקר שירת-העם הספרדית-יהודית, ירושלים תשל"ט
פניני ספרד: אלפיים פתגמים מאוצר החכמה של יהודה ספרד, עריכה ונוסח עברי של משה גיורא, איסוף וסידור של יצחק מוסקונה, ספרית מעריב, 1981
תרגום לעברית של בין מזרח למערב, ספרו של מרדכי אהרנפרייז, תל אביב, תשי"ג.
שלהבות ועפרונים: ילקוט שירת יהודי בולגריה, בעריכת משה גיורא ; ליקט ותרגם דוד יוסיפאור, 1970

קישורים חיצוניים
 משה גיורא אלימלך, באתר שירון
 משה גיורא אלימלך, באתר זמרשת
 משה גיורא אלימלך, באתר לקסיקון הספרות העברית החדשה
 סיפור חייה של רבקה אלימלך, באתר הקשר הרב דורי
 

משוררים ישראלים
עיתונאים ישראלים
חוקרי ספרות ישראלים
מתרגמים ישראלים
מתרגמים מספרדית לעברית
ישראלים ילידי בולגריה
בוגרי אוניברסיטת תל אביב
אישים הקבורים בבית הקברות ירקון
ישראלים שנולדו ב-1919
ישראלים שנפטרו ב-1992